**Formandsberetning for Østerlars Borgerforening 2023.**

Mandag d. 20. feb. Fastelavn i Gymnastiksalen i samarbejde med brugsen. 28 børn og 36 voksne.

Torsdag d. 9. marts i Præstegården. Højskolesangaften i samarbejde med menighedsrådet v. Inga Olsen. Hun var alene da Henning Larsen var syg. 44 deltagere.

Lørdag 1. april gjorde vi legepladsen forårsklar. Bord og bænkesætte blev sat ud. Flagstænger kom op med nye vimpler.

Lørdag d. 22. april havde vi strandrensning med 10 deltager. TV 2 var med. Bagefter spiste vi frokost på legepladsen som tak for indsatsen.

28. maj. Pinsemorgen mødtes vi på Klippen i Præstegårdsskoven med kaffekurven. Brugsen åbnede som sædvanlig kl. 7.30 så vi kunne have friskt morgenbrød med. Dejlig morgen.

Tirsdag d. 6. juni. Byvandring hvor Sven Aage Knudsen fortalte om de forskellige butikker. Det var på opfordring at gentage turen da nogle havde været forhindret på en tidligere byvandring. Efter turen gik vi på legepladsen til kaffe, kage og hygge. 20 deltagere. God aften.

Sct. Hans aften d. 23. juni mødtes vi kl. 18 på legepladsen med mad. Da der var afbrændingsforbud, havde folk alt med hjemmefra. Det gik også godt. 50 deltagere + der kom flere senere til båltalen, som blev holdt af Helle Munk Ravnsborg. Derefter salg af kaffe/te/kage. Kurts Duo underholdt med musik og sang. En dejlig aften.

Søndag d. 9. juli havde brugsen arrangeret ”Land og By”, hvor vi var medhjælpere. Der mødte en del op, men ikke så mange man havde regnet med, hvorfor ved vi ikke. Kaffe/te/kage, æbleskiver og pølser var der masser af. Det var ellers en god varm dag.

Lørdag d. 26. aug. holdt vi sommerfest på legepladsen. Maden købte vi ”Hos Casper”. Gammeldags oksesteg med alt tilbehør og is til dessert. Det var rigtig godt og der var rigeligt af det. Vi har også fået meget ros for det. Kim Pedersen stod for musikken. Der var også salg af amerikansk lotteri + kaffe/te og kage. Der var bestilt 64 kuverter, men der kom kun 47 + bestyrelsen. Det var vi lidt kede af. Eller en god aften.

Torsdag d. 14. september var vi en tur på kafferisteriet på Gamlevældegård, hvor Helle fortalte om kaffen + at vi fik smagt på den. Vi havde kage med. 15 deltager.

Lørdag d. 30. sept. Afholdt vi bankospil i gymnastiksalen kl. 14-16.30. 26 deltagere med mange flotte sponsorerede gevinster.

Lørdag d. 14. oktober kl. 14 spillede vi minigolf på Born Park med 16 deltagere.

Onsdag d. 18. okt. kl. 17-21 havde brugsen arrangere Halloween, hvor vi var medhjælpere. Der blev grillet pølser, bagt æbleskiver og salg af kaffe og kage i Palvionen. Mister Mox kom på besøg i brugsen, som også havde gode tilbud. Der var uhygge i brugsens kælder og diskotek på halmballerne på den tidligere tankstationsplads. En god aften med godt fremmøde.

Torsdag d. 9. nov. Højskolesangaften i præstegården i samarbejde med menighedsrådet v. sognepræst Tina.

Lørdag d. 25. november kl. 13-16.30. Julemarked i Multihuset. 21 udstillere med 31 borde. Voksenkoret fra kirken sang i aulaen. Borgerforeningen stod for salg af gløgg, æbleskiver, lagkage m.m. i cafèen. God opbakning og en rigtig god dag.

Søndag d. 26. november satte vi juleudsmykningen op i byen. Vi mødtes bag brugsen kl. 13 og gik i gang. En stor tak til Noomi og Emil Nielsen som igen havde gjort nisseparret klar til at sætte i kanen. Og tak til Flemming Kristensen med hjælpere for at tage sig af juletræet.

Det er en stor tristhed at Tage Gjessing stopper med at lave julehjerter og reparere dem, p.g.a. hans sygdom. Jeg/vi takker Tage for et godt samarbejde. Derfor er vi på udkik efter en ny som kan overtage hans job! Hjerterne som vi udlejer, har vi stadig + at de kan købes til en billigere pris, 295 kr.

Fredag d. 29. december kl. 14 holdt vi julefest i Multihusets gymnastiksal for hele familien. Der var ikke så mange som ønsket, men det går op og ned, da jul er en travl tid for børn og voksne. Eftermiddagen blev alligevel god. Der var som vanligt sang og leg om træet. Benjamin Rasmussen trådte til i sidste øjeblik og fortalte julehistorie, da Palle Kure blev syg. Julemanden kom også forbi med godteposer. Der var lotteri med mange flotte sponsorerede gevinster. Der var servering med det store kagebord.

**Legepladsen og Palvionen i 2023.**

Igen i året 2023 har der været godt gang på legepladsen. Palvionen har også været brugt meget. Til leg, hygge med børnene og kaffegæster. Folk er også begyndt at tage mad/madpakke med derned. Nogle har endda bestilt mad derned til.

Shelteren har også været godt besøgt med overnatning m.m., hvis der ikke er plads andre steder.

Vi skal i gang med pladsen i marts måned med at gøre den klar til brug. Vi skal have en ny dør i skuret + at vi vil sætte to vinduer i palvionens vestside (ud mod åen) for at få mere lys ind. Derudover er der den almindelig vedligeholdelse. Den skal meget gerne være klar til brug til Påske.

Vi har været i samarbejde med brugsen i sommeren 2023 med forskellige arrangementer. Vi har også store planer sammen med brugsen til sommer om ”Land og by mødes” med opbakning af Østerlars sport og Multihuset.

Til sidst vil jeg takke Østerlars Sport. Multihuset, Daglibrugsen, samt borgerne i Østerlars for et godt samarbejde og opbakning og en tak til TV 2, DR og Bornholms Tidende for en god omtale og dækning af vores arrangement e 2023.

En stor tak til forretninger og virksomheder, som har givet os sponsorgaver i forbindelse med bankospil, byfest, julemarked og julefest.

Jeg håber at vi får lige så stor opbakning i 2024.

Og en stor tak til hjælpere, der er mødt frem når vi har brug for dem.

Tak til vores Webmaster Bent Wagner Hansen for at passe hjemmesiden.

Til allersidst vil jeg også takke min bestyrelse for et godt samarbejde og et godt gå-på-mod. Håber at det vil fortsætte i året 2024.

Tak for året 2023 der er gået. TAK.

Flemming Rasmussen.